Rapport mill-Kummissjoni - “Leġiżlazzjoni Aħjar 2004” skond l-Artikolu 9 tal-Protokoll dwar l-applikazzjoni tal-prinċipji tas-sussidjarjetà u l-proporzjonalità It-12-il rapport {SEK(2005) 364} /* KUMM/2005/0098 finali */





Brussel 21.03.2005 KUMM(2005) 98 finali RAPPORT MILL-KUMMISSJONI “LEĠIŻLAZZJONI AĦJAR 2004”skond l-Artikolu 9 tal-Protokolldwar l-applikazzjoni tal-prinċipji tas-sussidjarjetà u l-proporzjonalitàIt-12-il rapport{SEK(2005) 364} L-obbligu tal-Kummissjoni li tressaq rapport annwali lill-Kunsill Ewropew u lill-Parlament Ewropew dwar l-applikazzjoni tal-prinċipji ta’ l-applikazzjoni tas-sussidjarjetà u l-proporzjonalità ġie deċiż f’Diċembru ta’ l-1992 mill-Kunsill Ewropew ta’ Edinburgh. Dan l-obbligu reġa’ ssemma’ fi Protokoll anness mat-Trattat li jistabbilixxi l-Komunità Ewropea (TKE) fil-kuntest tal-modifiki li ġab it-Trattat ta’ Amsterdam fl-1997. Mill-1995, dan ir-rapport jirrigwarda wkoll dawk l-azzjonijiet bil-għan li jtejbu l-kwalità u l-aċċessibilità tal-leġiżlazzjoni. Is-sussidjarjetà, il-proporzjonalità u t-titjib ta’ l-ambjent regolatorju fil-fatt huma marbuta ħafna ma' xulxin. Fil-ħarsien tal-prinċipju tas-sussidjarjetà, l-Unjoni tkun qiegħda tillimita l-azzjonijiet tagħha għal dawk li huma meħtieġa u effikaċi. Fil-ħarsien tal-prinċipju tal-proporzjonalità, din tkun qed tagħżel l-iktar metodi ta’ intervenzjoni sempliċi possibbli. Barra minn hekk, il-miżuri marbuta mal-konsultazzjoni tal-partijiet interessati, mal-ġabra ta’ pariri esperti u mal-valutazzjoni ta’ l-impatt, kif ukoll ma’ l-iżvilupp ta’ metodi alternattivi ta’ intervenzjoni u ma’ l-iskambju ta’ «l-aħjar prassi» leġiżlattivi, jikkontribwixxu għal definizzjoni u elaborazzjoni aħjar ta’ dak li hu meħtieġ, effikaċi u “ħafif”. L-isforzi marbuta mal-kwalità ta’ l-abbozzi, id-disponibbiltà tat-testi, is-sorveljanza ta’ l-implimentazzjoni tar-regoli u s-simplifikazzjoni ta’ l- acquis ukoll jikkontribwixxu għal dan il-għan. Ir-rapport preżenti huwa t-12-il wieħed tat-tip tiegħu. Huwa jindirizza s-sitwazzjoni tas-sena 2004. Valutazzjoni ddettaljata, li tinkludi referenzi għal dokumenti rilevanti, hi ppreżentata fid-Dokument ta’ Ħidma ta’ l-Istaff tal-Kummissjoni li jakkumpanja din il-Komunikazzjoni. 1. REGOLAMENTAZZJONI AħJAR It-titjib ta’ l-ambjent regolatorju huwa prijorità assoluta kemm sabiex jiżdiedu l-kompetittività, t-tkabbir u l-impjiegi, kif ukoll sabiex jippromwovi l-iżvilupp sostenibbli u kwalità tal-ħajja aħjar għaċ-ċittadini Ewropej. Minħabba l-qsim tar-responsabbiltajiet fl-Unjoni, dan it-titjib jeħtieġ l-isforz konġunt tal-Parlament Ewropew, il-Kunsill, il-Kummissjoni u l-Istati Membri. L-istrateġija ta’ l-Unjoni f’dan il-qasam hi bbażata essenzjalment fuq żewġ dokumenti: minn naħa, il-Pjan ta’ Azzjoni tal-Kummissjoni “Is-simplifikazzjoni u t-titjib ta’ l-ambjent regolatorju” ta’ Ġunju 2002[1] u, min-naħa l-oħra, il-Ftehim Inter-istituzzjonali (IIA) dwar «Leġiżlazzjoni Aħjar» iffirmat mill-Parlament Ewropew, il-Kunsill u l-Kummissjoni f’Diċembru 2003[2]. Strateġija simili u li tikkomplimentaha parzjalment hi applikata wkoll fil-livell ta’ l-Istati Membri permezz tal-programm intergovernattiv adottat f’Mejju 2002 mill-Ministri responsabbli mill-amministrazzjoni pubblika[3]. L-implimentazzjoni ta’ dawn it-tliet komponenti tkompliet fl-2004, bi progress differenti minn qasam għall-ieħor kif ukoll minn livell ta’ responsabbiltà għall-ieħor. Jeħtieġ valutazzjoni mill-ġdid tal-ħtiġijiet u r-riżorsi disponibbli. Jeħtieġ li jissaħħu l-inizjattivi li ttieħdu kif ukoll li jiġu ddefiniti azzjonijiet li jikkomplimentaw fuq il-bażi ta’ l-esperjenza akkwistata matul dawn l-aħħar tliet snin. Il-ħolqien ta’ Kummissjoni ġdida b’aġenda ġdida u prijoritajiet ġodda joffri opportunità ideali f’dan il-qasam. Minkejja li r-rendiment kien differenti, il-partijiet ikkonċernati kollha wrew interess li qed jikber fl-azzjonijiet favur it-titjib tal-kwalità regolatorja. Parzjalment minħabba dan l-interess miżjud, il-problemi fil-koordinament ta’ l-inizjattivi differenti u fil-ħarsien tal-prerogattivi ta’ kull istituzzjoni żdiedu wkoll. Għalhekk, il-Kummissjoni tqis li l-kwistjoni dwar ir-razzjonalizzazzjoni ta’ l-istrutturi u l-proċeduri għandha tiġi indirizzata malajr kemm jista’ jkun. 1.1. Azzjonijiet meħuda mill-Kummissjoni Filwaqt li l-Kummissjoni ftit li xejn hi sodisfatta, temmen li huwa importanti li wieħed jinnota li l-progress li sar fil-perjodu ta’ żmien relattivament qasir mill-adozzjoni tal-Pjan ta’ Azzjoni kien konsiderevoli u jista’ jitqabbel pożittivament ma’ dak li sar f’ħafna mill-Istati Membri fl-istess perjodu ta’ żmien. Konsultazzjoni tal-partijiet interessati Fl-2004, in-numru tal-konsultazzjonijiet żdied sewwa. Dan ir-riżultat intlaħaq billi nżammet il-konformità ma' l-istandards minimi għall-konsultazzjoni li ddaħħlu fl-2003. Il-Kummissjoni għad jeħtiġilha tagħmel iżjed sforzi fir-rigward ta’ feedback lil min wieġeb u, daqsxejn inqas, fir-rigward tat-trasparenza. “L-għaja fil-konsultazzjoni” min-naħa ta’ xi partijiet interessati u l-fatt li r-riżorsi limitati marbuta mar-reklamar u l-valutazzjonijiet iridu jinqasmu bejn wisq konsultazzjonijiet, saru riskji reali f’ċerti setturi. L-istituzzjonijiet kollha għandhom iżommu dan f’moħħhom għas-snin li ġejjin meta jkunu qed jiddeċiedu dwar in-numru ta’ konsultazzjonijiet u l-livell ta’ dettall meħtieġ. Hi meħtieġa wkoll sorveljanza kontinwa sabiex il-partijiet kollha tas-soċjetà jieħdu sehem fl-istadju ta' konsultazzjoni. Valutazzjoni ta’ l-Impatt Il-valutazzjoni ta’ l-impatti potenzjali ta’ xenarji li ħafna drabi jkunu kumplessi ħafna fil-25 Stat Membru u lil hinn hija partikolarment diffiċli. Il-Kummissjoni rnexxielha madankollu, iżżid in-numru ta’ Valutazzjonijiet ta’ l-Impatt Estiżi (Extended Impact Assessments) li tlestew fl-2004 (29 imqabbla mal-21 fl-2003) kif ukoll il-kwalità kumplessiva tagħhom. It-twettiq għadu problema; tlestew inqas valutazzjonijiet ta' l-impatt milli kienu ppjanati fil-bidu. Filwaqt li l-esperjenza inizjali turi li l-metodoloġija wżata hija tajba, jeħtieġ li jkun hemm applikazzjoni iżjed sistematika tal-metodoloġija attwali mas-servizzi tal-Kummissjoni kollha u li tingħata iżjed importanza lil kwistjonijiet ta’ kompetittività. Linji ta’ gwida ġodda u għajnuniet tekniċi qegħdin jiġu żviluppati. Dawn ser jikkontribwixxu sabiex ikunu indirizzati dawn il-kwistjonijiet u sabiex jitjiebu l-kwalità u l-kwantità. Ser ikunu meħtieġa wkoll riżorsi addizjonali sabiex jintlaħqu l-ħtiġijiet ta’ ambizzjonijiet interni u aspetattivi esterni li qed jiżdiedu. Il-ġabra u l-użu ta’ pariri esperti Fl-2004, il-ġabra ta’ pariri esperti f’oqsma speċifiċi ġiet sistematizzata permezz tas-Sitt Programm Qafas għar-Riċerka u l-Iżvilupp. L-iżvilupp tekniku ta’ applikazzjoni fuq l-internet li tagħmel possibbli li jkun hemm iktar tixrid u użu ta’ pariri xjentifiċi (SINAPSE e-network - Scientific INformAtion for Policy Support in Europe – Informazzjoni Xjentifika għall-appoġġ tal-Politika fl-Ewropa) tlesta. Il-komunità xjentifika ġiet mistiedna tirreġistra u l-ftuħ uffiċjali huwa previst għal Marzu 2005. Inbeda wkoll xogħol sabiex titjieb it-trasparenza fir-rigward ta' gruppi ta’ esperti li twaqqfu mill-Kummissjoni. Dan għandu jwassal għall-pubblikazzjoni, fil-bidu ta’ l-2005, ta’ lista ta’ dawn il-gruppi u fit-tnedija, iktar tard matul dik is-sena, ta’ reġistru li jipprovdi lill-Parlament u lill-pubbliku b’tagħrif standard dwar il-gruppi ta’ esperti kollha. L-aġġornament u s-simplifikazzjoni ta’ l-acquis Is-simplifikazzjoni ta’ l- acquis għadu prijorità ewlenija, b’mod partikolari għall-Istrateġija ta’ Liżbona. Il-Kummissjoni segwiet b'mod attiv il-programm dwar is-simplifikazzjoni li kellha miftuħ. Il-Kummissjoni wkoll bdiet tivvaluta l-lista tal-prijoritajiet imressqa mill-Kunsill f'Novembru 2004 u ser tiddeċiedi matul l-2005 dwar l-azzjonijiet ta’ segwitu. Barra minn hekk, il-Kummissjoni qiegħda taħseb sabiex issaħħaħ il-mekkaniżmi għall-identifikazzjoni tal-leġiżlazzjoni li hija piż sproporzjonat għall-manifatturi ta’ l-UE meta mqabbla ma’ l-interessi pubbliċi li hi għandha l-għan li tħares. Dan l-eżerċizzju jista’ jwassal għall-bidu ta’ stadju ieħor tal-programm ta' simplifikazzjoni tal-Kummissjoni. It-tnaqqis tal-volum tal-leġiżlazzjoni Komunitarja għadu punt relattivament dgħajjef (il-kodifikazzjoni u t-tneħħija ta’ leġiżlazzjoni skaduta). IL-Kummissjoni teħtieġ li ssib soluzzjonijiet oriġinali sabiex tegħleb id-dewmien serju marbut mat-traduzzjonijiet u li żżommu milli jerġa' jitfaċċa fil-każ ta' tkabbir ieħor. Għandu jkun previst ukoll it-tijib tal-Ftehim Interistituzzjonali ta’ l-1994 dwar il-kodifikazzjoni. L-aċċess għad-dokumenti tjieb sewwa fl-2004 bil-ftuħ tal-EUR-Lex il-ġdid. Din id- database toffri aċċess b'xejn għal trattati ta' l-UE u l-KE, ftehimiet internazzjonali li jorbtu lill-Unjoni, leġiżlazzjoni ta' l-UE fis-seħħ (inklużi testi kkonsolidati), atti preparatorji, mistoqsijiet parlamentari, ġurisprudenza u rapporti tal-Qorti Ewropea, kif ukoll għat-taqsimiet kollha tal-Ġurnal Uffiċjali. Għażla ta’ strumenti Il-Kummissjoni tat bidu għal inventarju tal-mekkaniżmi ko-regolatorji li twaqqfu mill-Kummissjoni kif ukoll tal-forom ta’ awto-regolazzjoni li għandhom dimensjoni Komunitarja. Dan l-inventarju ser iservi ta’ bażi għall-ewwel rapport dwar il-possibilitajiet ta’ użu ikbar ta’ dawn l-alternattivi regolatorji li se jitressaq fl-2005. Barra minn hekk, il-Kummissjoni baqgħet targumenta u taġixxi favur id-deċentralizzazzjoni ta’ ħidmiet eżekuttivi ddettaljati ħafna lil aġenziji regolatorji Ewropej. In-numru totali ta’ aġenziji Komunitarji/ta' l-UE fi tmiem l-2004 kien ta’ 26. L-adozzjoni ta’ Ftehim Inter-istituzzjonali trilaterali li jwaqqaf qafas operattiv għal Aġenziji Regolatorji Ewropej ser tkun għan ewlieni tal-Kummissjoni għall-2005. FL-aħħarnett, sar progress fuq kuntratti u ftehimiet tripartitiċi bbażati fuq l-għan bejn il-Komunità, l-Istati u l-awtoritajiet reġjonali jew lokali, bil-firma ta' l-ewwel ftehim bejn il-Kummissjoni, l-Istat Taljan u r-reġjun tal-Lombardija. Fir-rigward ta’ l-awtoritajiet ċentrali, reġjonali u lokali l-oħra kkonċernati, il-Kummissjoni temmen li huwa mixtieq impenn aktar sod min-naħa tagħhom . Sorveljanza ta’ l-applikazzjoni tal-liġi Komunitarja L-Istati Membri l-ġodda ġew integrati bis-sħiħ fis-sistema għall-kontroll ta’ l-applikazzjoni tal-liġi Komunitarja (notifika on-line tal-miżuri nazzjonali għat-trażpożizzjoni ta’ direttivi, eċċ. Ġiet stabbilita wkoll proċedura li tassigura s-sorveljanza u l-valutazzjoni ta’ l-impatt globali tat-tkabbir. Il-problemi li ċ-ċittadini u n-negozji jħabbtu wiċċhom magħhom bl-applikazzjoni tal-liġi Komunitarja ġew indirizzati aħjar permezz ta' miżuri bħas-SOLVIT, ix-xibka għas-soluzzjonijiet ta’ problemi tas-Suq Intern. Barra minn hekk, il-Kummissjoni lestiet għat-tnedija fl-2005 ta’ għodda bbażata fuq l-internet li tħaffef it-tressiq ta’ ilmenti miċ-ċittadini u n-negozji dwar nuqqasijiet ta' konformità mal-liġi Komunitarja. 1.2. Azzjonijiet meħuda fuq il-livell ta’ l-istituzzjonijiet ta' l-UE Fl-2004, il-Kunsill u l-Presidenza tiegħu ħadmu ħafna fuq numru ta’ kwistjonijiet dwar regolamentazzjoni aħjar. L-Inizjattiva Konġunta ta’ Jannar 2004 ta’ l-Istati Membri li kellhom il-Presidenza fl-2004-5 (l-Irlanda, l-Olanda, il-Lussemburgu u l-Ingilterra) u l-aġġornament tagħha ta’ Diċembru 2004 (adottat ukoll mill-Finlandja u l-Awstrija li se jkollhom il-Presidenza fl-2006) sejħu għal sforzi speċjali fit-tnaqqis tal-piż regolatorju, il-valutazzjoni ta' l-impatt, is-simplifikazzjoni u l-użu ikbar ta' alternattivi regolatorji (bħalma huma l-awto- u l-ko-regolazzjoni. Riżultat notevoli kien l-adozzjoni min-naħa tal-Kunsill ta' lista ta' 15-il prijorità għas-simplifikazzjoni li l-Kummissjoni ġiet mistiedna tqis u t-tnedija ta' l-ewwel valutazzjoni ta' l-impatt tiegħu qabel l-adozzjoni ta’ emendi sostanzjali (marbuta mad-direttiva proposta dwar il-batteriji u l-akkumulaturi). Huwa ta’ dispjaċir, madankollu, li minn 30 proposta għas-simplifikazzjoni ppreżentati mill-Kummissjoni, il-Kunsill adotta biss 10 u li ħafna mill-emendi ma’ ġewx ivvalutati b'mod trasparenti. L-implimentazzjoni tal-ftehim inter-istituzzjonali ‘leġiżlazzjoni aħjar’ bdiet fl-2004 iżda għandha żżid fil-momentum. L-adattazzjoni tal-metodi ta’ ħidma tal-Parlament Ewropew u tal-Kunsill sabiex titħaffef l-adozzjoni ta' proposti għas-simplifikazzjoni pendenti hija partikolarment urġenti. 1.3. Azzjonijiet meħuda mill-Istati Membri Il-piż regolatorju fuq l-operaturi Ewropej għadu fuq kollox minħabba l-leġiżlazzjoni nazzjonali. Għalhekk, jeħtieġ li jsir iżjed progress fil-livell ta’ l-Istati Membri. Il-Kummissjoni, madankollu, tilqa’ l-isforzi li twettqu mill-Istati Membri b’rispons għar-rakkomandazzjonijiet tal-Kummissjoni u tal-Grupp Mandelkern. Filwaqt li l-biċċa l-kbira ta' l-Istati Membri issa wettqu inizjattivi sabiex itejbu l-ambjent regolatorju tagħhom, l-implimentazzjoni għadha mhix uniformi. Il-Kummissjoni titlob lill-Istati Membri b’mod partikolari sabiex jikkonsultaw u sabiex jivvalutaw l-impatt qabel ma jadottaw leġiżlazzjoni nazzjonali bil-għan tat-traspożizzjoni ta’ atti tal-KE. B’analoġija ma’ dak li hu meħtieġ mill-istituzzjonijiet ta’ l-UE, hija tisħaq ukoll dwar il-ħtieġa li jsir hekk qabel ma jitressqu proposti leġiżlattivi ta’ l-UE. Fl-aħħarnett, hija tirrakkomanda l-introduzzjoni ta’ indikaturi komparabbli, jew għallinqas, kompatibbli, tal-kwalità regolatorja fil-livell ta’ l-UE u ta' l-Istati Membri sabiex jiġi ssorveljat il-progress u tkun iffaċilitata l-identifikazzjoni ta’ l-aħjar prassi. 2. L-APPLIKAZZJONI TAL-PRINċIPJI TAS-SUSSIDJARJETÀ U TAL-PROPORZJONALITÀ Il-Kummissjoni ħadet l-obbligi proċedurali tagħha fir-rigward tas-sussidjarjetà u l-proporzjonalità bis-serjetà ħafna. Sforzi sabiex ikun hemm konsultazzjoni wiesgħa qabel ma titressaq proposta leġiżlattiva laħqu livelli qatt milħuqa qabel[4]. Barra minn hekk, it-tnaqqis fin-numru ta’ regolamenti u direttiviti meta mqabbel man-numru ta’ deċiżjonijiet u rakkomandazzjonijiet, kemm f’termini assoluti u relattivi, juri kemm il-Kummissjoni ħadet ħsieb sabiex tagħżel l-eħfef strument[5]. F’numru ta’ każi, madankollu, il-Kummissjoni ġiet ikkritikata għax ma indirizzatx il-prinċipji b'termini iktar preċiżi u għall-mod kif ivvalutat il-piż fuq ċerti partijiet interessati[6]. Sabiex tfiehem aħjar ir-raġunijiet għaliex ikkonkludiet li l-proposti tagħha huma konformi ma’ dawn il-prinċipji u sabiex tiffaċilita s-sorveljanza tal-konformità, il-Kummissjoni żviluppat u ttestjat applikazzjoni ġdida ta’ softwer għall-abbozzar ta’ memoranda ta’ spjegazzjoni[7]. Din l-applikazzjoni ser tassigura li t-tagħrif kollu mitlub dwar il-prinċipji jkun ipprovdut b’mod sistematiku. Ser tintuża mis-servizzi kollha fl-2005. Fir-rigward tal-valutazzjoni tal-piż, il-Kummissjoni tixtieq tenfasizza li din hija kwistjoni pjuttost kumplessa f’Unjoni daqshekk kbira u varjata. Mhuwiex dejjem possibbli li jingħata tbassir preċiż dwar kull impatt possibbli; fejn dan ikun possibbli, ħafna drabi jkun jiswa ħafna u jieħu ż-żmien. Li wieħed jipprova jkun eżawrjenti jista’ jwassal għall-paraliżi leġiżlattiva proprju fiż-żmien meta l-Unjoni tkun qed tħabbat wiċċha ma' sfidi urġenti. Il-Kummissjoni għalhekk taħseb li l-prinċipju tal-valutazzjoni pproporzjonata għandu jibqa' jitħaddem. Madankollu, il-Kummissjoni ser tirrevedi u wkoll tirtira l-proposti tagħha kull meta elementi importanti jiġu ttraskurati, jew sabiex jitqiesu żviluppi sinifikanti li jseħħu wara l-introduzzjoni tal-proposti tagħha. Fil-biċċa l-kbira l-Parlament Ewropew u l-Kunsill introduċew relattivament ftit emendi li jirreferu espliċitament għas-sussidjarjetà u l-proporzjonalità. Din l-interpretazzjoni konsenswali hija mistennija meta tqis li l-konsultazzjoni laħqet livelli qatt milħuqa qabel, iżda wkoll meta tqis li persentaġġ kbir tal-proposti tal-Kummissjoni kienu fil-fatt bi tweġiba għal stediniet mill-Kunsill Ewropew, il-Kunsill u l-Parlament Ewropew. Filwaqt li l-Parlament ġeneralment ipprovda ġustifikazzjoni għall-emendi tiegħu, xhieda aneddottali turi li dan rarament kien il-każ għall-emendi tal-Kunsill. Meta Stati Membri eżerċitaw id-dritt tagħhom ta' inizjattiva għal kooperazzjoni ġuridika u tal-pulizija fi kwistjonijiet kriminali u għamlu proposti formali, il-konformità mal-prinċipji tas-sussidjarjetà u l-proporzjonalità kienet iktar mistqarra milli murija. Reviżjoni tal-kontenut ta’ l-iktar taħditiet importanti dwar il-kwistjoni tikkonferma x-xejriet stabbiliti. Iktar iva milli le, l-emendi tal-Parlament sejħu għal azzjoni usa’ ta’ l-UE u argumentaw li jinħtieġu strumenti iktar b’saħħithom sabiex jiġi ggarantit is-suċċess, filwaqt li l-emendi tal-Kunsill talbu sabiex l-ambitu ta’ l-azzjoni maħsuba jiċċekken jew inkella tiġi adottata forma eħfef ta’ intervenzjoni. Fil-biċċa l-kbira tal-każi, it-tliet istituzzjonijiet irnexxielhom eventwalment jaslu għal interpretazzjoni komuni ta' sussidjarjetà u proporzjonalità. L-istituzzjonijiet ta' l-UE għandhom jibqgħu konxji tar-riskju li jispiċċaw sempliċement jiġġebbdu fin-negozjati taghom. Is-sussidjarjetà u l-proporzjonalità ibatu fil-proċess, u b’hekk jiddgħajfu il-koerenza, l-aċċettazzjoni u l-effettività tal-politika. Min-naħa l-oħra, dawn il-prinċipji ma jistgħux jintużaw bħala pretest sabiex jiġu injorati kompetenzi mogħtija lill-Unjoni jew sabiex jgħawġu l-prinċipji u r-regoli stipulati mit-Trattati, sabiex wieħed jimxi ma' l-atmosfera politika tas-siegħa jew mas-sensitività ta' fajl partikolari. F'Unjoni ta’ 25, hija iktar importanti minn qatt qabel id-deliberazzjoni bbażata fuq il-fatti u argumenti sodi. Fir-rigward tas-sorveljanza politika tal-proċess leġiżlattiv ta’ l-Unjoni, il-Kumitat tar-Reġjuni għaraf, fil-biċċa l-kbira ta' l-opinjonijiet tiegħu, il-leġittimità ta’ l-azzjoni ta’ l-UE. Madankollu, f’żewġ każi, stieden lill-Kummissjoni sabiex tirrevedi l-għażla ta’ strumenti tagħha sabiex tkun iżjed konformi mal-prinċipju tal-proporzjonalità. Dawn ir-rakkomandazzjonijiet wasslu għall-adozzjoni ta’ strateġija li tippermetti involviment iktar mill-qrib ta’ l-awtoritajiet lokali u reġjonali fl-implimentazzjoni tal-leġiżlazzjoni Komunitarja. Barra minn hekk, il-Kumitat tar-Reġjuni stqarr l-intenzjoni tiegħu li jissistematizza l-valutazzjoni tiegħu tal-konformità mal-prinċipju tas-sussidjarjetà fl-2005 permezz ta’, minn naħa, l-elaborazzjoni ta’ tabella ta’ valutazzjoni tas-sussidjarjetà annessa ma’ l-opinjonijiet tiegħu, u min-naħa l-oħra permezz tal-ħolqien ta' xibka ta' awtoritajiet lokali u reġjonali bil-għan li tkun assigurata s-sorveljanza tas-sussidjarjetà. Minn naħa tagħha, il-COSAC[8] u ċerti Parlamenti nazzjonali bdew jivvalutaw mudelli ġodda ta’ sorveljanza tal-prinċipju tas-sussidjarjetà, fid-dawl tad-dħul fis-seħħ tat-Trattat Kostituzzjonali[9] fil-ġejjieni. Fir-rigward tar-reviżjoni ġuridikali ex-post , il-prinċipju tas-sussidjarjetà ssemma f’sitt okkażjonijiet mill-Qorti Ewropea tal-Ġustizzja. L-ebda sentenza ma kkonkludiet li r-regoli tat-Trattat ġew applikati ħażin f’dan il-qasam. Il-Kummissjoni tilqa' dawn l-iżviluppi għaliex is-sorveljanza hi meħtieġa min-naħat kollha sabiex tassigura li l-intervenzjoni ta' l-Unjoni tkun verament meħtieġa u li din tieħu l-aktar strateġija xierqa. [1] (COM (2002)278, tal-5 ta’ Ġunju 2002). Dan il-pjan ta’ azzjoni huwa azzjoni ta’ segwitu għal White Paper dwar it-Tmexxija Ewropea (COM (2001)727, tal-25 ta’ Ġunju 2001). Dan iqis ukoll ir-rakkomandazzjonijiet magħmula mill-Grupp dwar il-Kwalità Regolatorja maħluq f’Novembru 2000 mill-Ministri responsabbli għall-amministrazzjoni pubblika u ppresjedut minn D. Mandelkern (ir-Rapport Mandelkern, adottat f’Novembru 2001). Għal iktar tagħrif dwar it-tmien komunikazzjonijiet speċifiċi li jiddeskrivu fid-dettall l-għanijiet tiegħu, ara r-rapport annwali “Leġiżlazzjoni aħjar 2003”, COM (2003)770, tat-12 ta’ Diċembru 2003. [2] ĠU C 321, tal-31 ta’ Diċembru 2003, p.1. [3] Dan il-programm ta’ azzjoni huwa wkoll parzjalment ibbażat fuq ir-rapport Mandelkern imsemmi hawn fuq. [4] Ara s-sub-taqsima 2.1.1 tad-Dokument ta’ Ħidma ta’ l-Istaff tal-Kummissjoni anness. [5] Ara l-Anness 1 tad-Dokument ta’ Ħidma. [6] It-taqsima 3.2 tad-Dokument ta’ Ħidma jagħti każi eżemplari ta’ l-iżviluppi ta’ l-2004 fl-applikazzjoni tal-prinċipji. [7] Ara s-sub-taqsima 2.1.4 tad-Dokument ta’ Ħidma. [8] «Konferenza tal-kummissjonijiet għall-affarijiet Komunitarji u Ewropej tal-Parlamenti ta’ l-Unjoni Ewropea». [9] Dwar il-qafas il-ġdid propost mit-Trattat Kostituzzjonali fil-qasam tas-sussidjarjetà, ara d-Dokument ta’ Ħidma, s-sub-taqsima 3.1.3.